Michal Horváth (ekonóm)

Michal Horváth (* 1979, Dunajská Streda) je slovenský ekonóm a vysokoškolský pedagóg maďarského pôvodu, odborník na monetárnu a fiškálnu politiku, od roku 2020 hlavný ekonóm Národnej banky Slovenska a od mája do októbra 2023 minister financií SR v úradníckej vláde Ľudovíta Ódora.

Životopis

Štúdium a akademické pôsobenie 
V rokoch 19972002 absolvoval magisterské štúdium manažmentu na Fakulte managementu Univerzity Komenského v Bratislave.

V roku 2003 získal druhý magisterský titul (M.Sc.) v odbore ekonómia verejného sektora na University of York v Anglicku (diplomová práca: Ready or Not? An Assessment of the EMU Accession Ambitions of the CEECs – „Pripravení alebo nie? Vyhodnotenie úsilia krajín strednej a východnej Európy o členstvo v Európskej hospodárskej a menovej únii“).

V rokoch 20042007 absolvoval doktorandské štúdium v odbore ekonómia na University of St Andrews v Škótsku (dizertačná práca: Optimal Monetary and Fiscal Policy in Economies with Multiple Distortions – „Optimálna menová a fiškálna politika v ekonomikách s nedokonalými trhmi“).

V rokoch 20092014 bol výskumným pracovníkom na University of Oxford a v rokoch 20142019 pôsobil ako vysokoškolský pedagóg v odbore ekonómia na University of York v Anglicku.

Publikoval v renomovaných medzinárodných akademických časopisoch.

Profesné pôsobenie 
V rokoch 20002002 pôsobil ako asistent oddelenia výskumu v ING Bank v Bratislave.

V rokoch 20032004 bol poradcom štátneho tajomníka a riaditeľom Inštitútu sociálnej politiky na Ministerstve práce, sociálnych vecí a rodiny SR. V rokoch 20072011 bol poradcom ministra financií SR a počas pôsobenia na ministerstve zastupoval Slovensko na rokovaniach o vstupe do eurozóny.

V rokoch 20122013 pôsobil ako senior poradca pre fiškálne analýzy a prognózy UNDP.

V rokoch 20152019 bol poradcom a stálym tajomníkom platformy Network nezávislých fiškálnych inštitúcií EÚ.

Bol jedným zo zakladajúcich členov Rady pre rozpočtovú zodpovednosť (členstvo v rokoch 20122015) a od roku 2020 pôsobí ako hlavný ekonóm a riaditeľ odboru ekonomických a menových analýz Národnej banky Slovenska.

15. mája 2023 bol vymenovaný za ministra financií v úradníckej vláde Ľudovíta Ódora.

Referencie

Externé odkazy 
 Michal Horváth na webe Ministerstva financií SR
 Spravodajstvo týkajúce sa Michala Horvátha na portáli Teraz.sk TASR
 Spravodajstvo týkajúce sa Michala Horvátha na portáli agentúry SITA

Osobnosti z Dunajskej Stredy
Slovenskí ekonómovia
Slovenskí vysokoškolskí pedagógovia
Ministri financií Slovenskej republiky
Slovenské osobnosti maďarského pôvodu
Vyučujúci na University of Oxford
Absolventi Fakulty managementu Univerzity Komenského v Bratislave
Absolventi University of York
Absolventi University of St Andrews